**টিসিবির পণ্য বিতরণে ডিলারের বিরুদ্ধে অনিয়মের অভিযোগ**

নীলফামারীর কিশোরগঞ্জে টিসিবির পণ্য বিতরণে মাগুরা ইউনিয়নের ডিলারের বিরুদ্ধে অনিয়মের অভিযোগ উঠেছে।

সোমবার বিকালে এ ঘটনায় ভুক্তভোগী কার্ডধারী ও আটজন ইউপি সদস্য উপজেলা নির্বাহী কর্মকর্তার কাছে অভিযোগ করেছেন।

অভিযোগে জানা যায়, এক বছর ধরে ডিলার পণ্যের প্যাকেট পরিবর্তন করে ওজনে কম দেন। গ্রাহকের কার্ড জমা নিয়ে পণ্য না দিয়ে তাদের সঙ্গে দুর্ব্যবহার করেন। এতে সুবিধাভোগীদের মাঝে ক্ষোভের সৃষ্টি হয়েছে। সরকারের উদ্দেশ্য ব্যাহত হচ্ছে।

এ ব্যাপারে মাগুরা ইউনিয়নের টিসিবির ডিলার আশরাফুল ইসলামের সঙ্গে যোগাযোগ করা হলে তিনি জানান, এটা আমার বিরুদ্ধে চক্রান্ত। এসব মিথ্যা অভিযোগ।

ইউপি চেয়ারম্যান আখতারুজ্জামান মিঠু জানান, অভিযোগের সত্যতা মিলছে। ব্যবস্থা নেওয়ার জন্য ইউএনও মহোদয়কে অনুরোধ করা হয়েছে। ইউএনও নূর-ই-আলম সিদ্দিকী অভিযোগ পাওয়ার বিষয়টি নিশ্চিত করে জানান, তদন্তসাপেক্ষে ব্যবস্থা নেওয়া হবে।